Dilora Sharipova. Dilora Jumaniyazovna Sharipova (1938-yil 9-iyul, Toshkent, Oʻzbekiston SSR) — oʻzbekistonlik olima, pedagogika fanlari doktori, biologiya fanlari nomzodi, professor. Biografiyasi. Dilora Sharipova 1938-yilning 9-iyulida Toshkent shahrida ziyoli oilasida tugʻilgan. 1955-yilda Toshkent tibbiyot institutining pediatriya fakultetiga oʻqishga kiradi. 1961-yilda institutni bitirib, 1962-yilgacha Chirchiq tugʻruqxonasida mikropediatr boʻlib ishlagan. 1962—1963-yillarda „Sanitariya, gigiyena va kasb kasalliklari“ ilmiy tekshirish institutida ilmiy xodim boʻlib faoliyat koʻrsatgan. 1963-yilda Toshkent davlat pedagogika institutining „Anatomiya, fiziologiya va gigiena“ kafedrasining aspiranturasiga kirib, 1966-yilda „Turli haroratda ovqat hazm qilish aʼzolarini boshqarishda tuz va suv almashinuvining ahamiyati“ mavzusida dissertatsiyasini yoqlab, biologiya fanlari nomzodi ilmiy darajasini oaldi. 1966—1990-yillarda Oʻzbekiston pedagogika fanlari ilmiy tadqiqot institutida laboratoriya mudiri, boʻlim mudiri, direktorning ilmiy ishlari boʻyicha oʻrinbosari lavozimida faoliyat yuritdi. 1967—1973-yillarda Oʻzbekiston jismoniy tarbiya institutining pedagogika fakultetida sirtdan oʻqiydi. 1990-yilda Nizomiy nomidagi Toshkent davlat pedagogika institutining „Yosh fiziologiyasi va maktab gigiyenasi“ kafedrasining dotsenti, keyin shu kafedraning mudiri lavozimida faoliyat yuritdi. 1990-yilda „Oʻquvchilar gigiyenik tarbiyasining ilmiy-pedagogik asoslari“ mavzusida dissertatsiya himoya qilib, pedagogika fanlari doktori ilmiy darajasini olgan. 1993-yilda professor ilmiy unvoni beriladi. 1997-yildan Nizomiy nomidagi Toshkent davlat pedagogika universitetining „Tibbiy bilim asoslari“ kafedrasi mudiri, 1998-yildan hozirgi vaqtgacha Nizomiy nomidagi Toshkent davlat pedagogika universiteti „Zoologiya va anatomiya“ kafedrasining professori lavozimida ishlab kelmoqda. Ilmiy faoliyati. 500 dan ortiq ilmiy maqolalar, 20 dan ziyod monografiya, 100 dan ziyod uslubiy qoʻllanmalari muallifidir. Ilmiy izlanishlari natijasiga koʻra Ushinskiy nomli mukofotga sazovor boʻlgan. Oʻzbekiston Respublikasi Xalq taʼlim aʼlochisi, I darajali „Sogʻlom avlod uchun“ ordeni sohibasi (1998). „Xalqaro pedagogik taʼlim fanlar akademiyasi“ning muxbir aʼzosi (1999), 2000-yildan shu akademiyaning akademigidir. 2019-yildan Turon akademiyasi, 2022-yildan „Antik dunyo“ akademiyasi akademigi.